Rozalinda (Uranın peyki)
Rozalinda (ing. Rosalind) — Uranın daxili peyki. Eyni zamanda Uran XIII kimi də tanınır. 13 yanvar 1986-cı ildə Voyacer 2 tərəfindən çəkilmiş şəkillərdən aşkar edilmiş və müvəqqəti olaraq S/1986 U 4 kimi adlandırılmışdır.Vilyam Şekspirin "İstədiyiniz kimi" pyesindəki sürgün edilmiş hersoq qızının adını daşıyır. Rozalinda Uran planetinin ətrafında fırlanan kəşf edilmiş 27 peykdən biridir və Stefan Saynot[ing.] tərəfindən Voyacer 2-nin köməyi ilə kəşf edilmişdir. Rozalinda "Uranın Daxili Peyk Qrupu"-nun üzvüdür. Rozalinda, həmçinin Bianka, Kressida, Desdemona, Porsiya, Cülyetta, Kupid, Belinda və Perdita-nın da daxil olduğu Porsiya peyk qrupuna aiddir. Bu peyklər oxşar orbit və fotometrik xüsusiyyətlərə malikdir. Voyacer 2 vasitəsilə əldə edilmiş görüntülərində Rozalinda demək olar ki, sferik obyekt kimi görünür. Onun sferoidinin oxlarının nisbəti 0,8–1,0 kimidir və səthi boz rəngdədir. Rozalinda Uranın digər peyki Kordeliya ilə 3:5 nisbətində orbital rezonansa çox yaxındır.